ROZHODNUTIE KOMISIE
z 25. apríla 2007
o stiahnutí výrobkov získaných z kukurice GA21xMON810 (MON-ØØØ21-9xMON-ØØ81Ø-6) z trhu
[oznámené pod číslom K(2007) 1810]
(Iba holandské a francúzske znenie je autentické)
(2007/308/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách (1), a najmä na jeho článok 8 ods. 6 a článok 20 ods. 6,
keďže:
(1)
Výrobky získané z kukurice GA21xMON810 (MON-ØØØ21-9xMON-ØØ81Ø-6) boli ohlásené spoločnosťou Monsanto Europe S.A. (ďalej len „ohlasovateľ“) ako existujúce výrobky podľa nariadenia článku 8 ods. 1 písm. b) a článku 20 ods. 1 písm. b) nariadenia (ES) č. 1829/2003 (ďalej len „nariadenie“) a zapísané do registra Spoločenstva pre geneticky modifikované potraviny a krmivá. Ohlásenie sa vzťahovalo na prídavné látky do potravín, krmivové zložky a prídavné látky do krmív vyrobené z kukurice MON-ØØØ21-9xMON-ØØ81Ø-6.
(2)
V Spoločenstve nebol udelený súhlas na uvedenie osiva z kukurice MON-ØØØ21-9xMON-ØØ81Ø-6 na trh. Ohlasovateľ kukurice MON-ØØØ21-9xMON-ØØ81Ø-6 v liste Komisii z 1. marca 2007 uviedol, že rok 2005 bol posledným rokom schváleného predaja osiva kukurice MON-ØØØ21-9xMON-ØØ81Ø-6 v celosvetovom meradle.
(3)
Ohlasovateľ ďalej uviedol Komisii, že nemá v úmysle predložiť žiadosť o obnovu povolenia pre výrobky získané z kukurice MON-ØØØ21-9xMON-ØØ81Ø-6 v súlade s článkom 8 ods. 4 druhým pododsekom, článkom 11, článkom 20 ods. 4 druhým pododsekom a článkom 23 nariadenia. Preto sa výrobky získané z kukurice MON-ØØØ21-9xMON-ØØ81Ø-6 nesmú uviesť na trh v Spoločenstve po 18. apríli 2007.
(4)
Opatrenia na zabezpečenie účinného stiahnutia osiva kukurice MON-ØØØ21-9xMON-ØØ81Ø-6 z trhu nie sú potrebné, keďže toto osivo nikdy nebolo možné legálne uviesť na trh v Spoločenstve. Vzhľadom na to, že ohlasovateľ zastavil po skončení pestovateľskej sezóny 2005 predaj osiva kukurice MON-ØØØ21-9xMON-ØØ81Ø-6, zásoby výrobkov získaných z kukurice MON-ØØØ21-9xMON-ØØ81Ø-6 sa spotrebovali a očakáva sa, že po 18. apríli 2007 už nebudú na trhu. Stopové množstvo kukurice MON-ØØØ21-9xMON-ØØ81Ø-6 však môže určité obdobie v potravinách alebo krmivách pretrvávať.
(5)
Z dôvodov právnej istoty je preto potrebné stanoviť prechodné obdobie, počas ktorého potraviny a krmivo budú môcť obsahovať takýto materiál bez toho, aby sa to považovalo za porušenie článku 4 ods. 2 alebo článku 16 ods. 2 nariadenia v prípadoch, keď je takáto prítomnosť náhodná a technicky neodvratná.
(6)
Tolerované množstvo a lehota by mali byť stanovené, zohľadniac čas potrebný na to, aby účinné stiahnutie osiva z trhu prinieslo svoje výsledky v rámci potravinového a krmivového reťazca. V každom prípade by tolerované množstvo malo zostať pod prahovou hodnotou označovania a vysledovateľnosti, ktorá predstavuje 0,9 % pre náhodnú a technicky neodvratnú prítomnosť geneticky modifikovaného materiálu v potravinách a krmivách, a ktorá je stanovená v nariadení.
(7)
Položky registra Spoločenstva pre geneticky modifikované potraviny a krmivá by sa podľa článku 28 nariadenia, pokiaľ ide o kukuricu MON-ØØØ21-9xMON-ØØ81Ø-6, mali upraviť tak, aby sa zohľadnilo toto rozhodnutie.
(8)
Ohlasovateľ bol oboznámený s opatreniami uvedenými v tomto rozhodnutí.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prítomnosť materiálu vyrobeného z kukurice MON-ØØØ21-9xMON-ØØ81Ø-6 v potravinách alebo krmivách ohlásených podľa článku 8 ods. 1 písm. b) a článku 20 ods. 1 písm. b) nariadenia sa toleruje do 5 rokov od oznámenia tohto rozhodnutia:
a)
ak je táto prítomnosť náhodná a technicky neodvratná a
b)
ak neprekročí obsah 0,9 %.
Článok 2
Položky registra Spoločenstva pre geneticky modifikované potraviny a krmivá sa podľa článku 28 nariadenia, pokiaľ ide o kukuricu MON-ØØØ21-9xMON-ØØ81Ø-6, upravia tak, aby sa zohľadnilo toto rozhodnutie.
Článok 3
Toto rohodnutie je určené spoločnosti Monsanto Europe S.A., Scheldelaan 460, Haven 627, B-2040 Antverpy, Belgicko, zastupujúcej Monsanto Company, Spojené štáty americké.
V Bruseli 25. apríla 2007